Ir-Regolament tal-Kummissjoni (KE) Nru 2300/97
ta’ l-20 ta’ Novembru 1997
dwar regoli ddettaljali sabiex jiġi implimentat ir-Regolament tal-Kunsill (KE) Nru 1221/97 li jipprovdi regoli ġenerali għall-applikazzjoni ta’ miżuri għat-titjib tal-produzzjoni u l-marketing ta’ l-għasel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1221/97 tal-25 ta’ Ġunju 1997 li jipprovdi regoli ġenerali għall-applikazzjoni ta’ miżuri sabiex tittejjeb il-produzzjoni u l-bejgħ ta’ l-għasel [1], u partikolarment l-Artikolu 5 tiegħu,
Billi r-Regolament (KE) Nru 1221/97 jipprovdi miżuri sabiex jittejbu l-kondizzjonijiet li permezz tagħhom huwa prodott u mibjugħ l-għasel fil-Komunità; billi l-Artikolu 1 ta’ dak ir-Regolament jipprovdi li l-Istati Membri jistgħu jistabbilixxu programmi nazzjonali; billi huwa meħtieġ li jiġu speċifikati l-elementi bażiċi li dawn il-programmi għandu jkun fihom u l-limitu taż-żmien għat-trażmissjoni tagħhom lejn il-Komunità;
Billi l-kontribuzzjoni finanzjarja tal-Komunità lejn il-programmi nazzjonali għandha tkun ristretta, b’referenza għas-sehem ta’ kull Stat Membru min-numru totali tal-ġarar tan-naħal fil-Komunità;
Billi l-Istati Membri għandhom jissorveljaw il-programmi implimentati permezz ta' dan ir-Regolament; billi dawn il-miżuri ta’ sorveljar għandhom jiġu nnotifikati lill-Kummissjoni;
Billi, għalkemm miżuri inklużi fil-programmi li joperaw permezz ta' l-Oġġettivi 1, 5 (b) u 6 ma’ jistgħux ikunu ffinanzjati permezz ta' dan ir-Regolament, lista ta’ miżuri bħal dawn għandha wkoll tkun innotifikata lill-Kummissjoni;
Billi kriterji komuni għandhom ikunu stabbiliti sabiex ikun assigurat li l-istudji li hemm referenza għalihom fl-Artikolu 2 tar-Regolament (KE) Nru 1221/97 ikunu mwettqa b’mod konsistenti;
Billi għandhom ikunu adottati regoli biex jistabbilixxu r-rati ta’ kambju agrikolu li għandhom jiġu applikati għall-iffinanzjar ta’ programmi nazzjonali;
Billi l-miżuri li hemm provvediment dwarhom f’dan ir-Regolament jaqblu ma' l-opinjoni tal-Kumitati Amministrattivi tal-Laħam tat-Tjur u l-Bajd,
ADOTTAT DAN IR-REGOLAMENT:
L-Artikolu 1
Il-programmi nazzjonali annwali li hemm referenza għalihom fl-Artikolu 1 tar-Regolament (KE) Nru 1221/97 (minn issa ’il quddiem irreferuti bħala "l-programmi") għandhom:
(a) jiddeskrivu s-sitwazzjoni fis-settur; id-deskrizzjoni għandha tagħmilha possibbli li tkun aġġornata regolarment l-informazzjoni strutturali fl-istudju li hemm referenza għalih fl-Artikolu 2 tar-Regolament (KE) Nru 1221/97;
(b) tistqarr l-iskop tagħha;
(ċ) tagħti deskrizzjoni dettaljata tal-miżuri involuti, bl-ispejjeż għal kull unità fejn xieraq;
(d) tistqarr l-estimi ta’ l-ispejjeż u l-pjan għall-iffinanzjar fuq livell nazzjonali u reġjonali;
(e) tirreferi għal-liġijiet, ir-regolamenti u d-disposizzjonijiet amministrattivi applikabbli;
(f) telenka l-organizzazzjonijiet rappresentattivi u l-kooperattivi ta’ dawk li jrabbu n-naħal li kkollaboraw fit-tħejjija tal-programmi;
(g) tipprovdi għall-arranġamenti ta’ sorveljar u assessjar.
L-Artikolu 2
L-Istati Membri għandhom jinnotifikaw lill-Kummissjoni bil-programmi tagħhom qabel it-30 ta’ Settembru ta’ kull sena. Għall-ewwel sena din id-data għandha tkun il-15 ta’ Diċembru 1997.
L-Artikolu 3
L-iffinanzjar parzjali mill-programmi tal-Komunità, kif hemm referenza għalihom fl-Artikolu 3 tar-Regolament (KE) Nru 1221/97, għandhom ikunu llimitati għal kull Stat Membru għall-ammont korrispondenti mas-sehem tiegħu min-numru totali tal-ġarar tan-naħal fil-Komunità, kif muri fl-Anness I ta’ dan ir-Regolament.
B'dana kollu, jekk wieħed jew aktar mill-Istati Membri ma’ jinnotifikawx il-programmi tagħhom matul il-limiti taż-żmien li hemm provvediment dwarhom fl-Artikolu 2, jew ma’ jużawx l-ammont kollu li jipprovdi l-iffinanzjar parzjali li hemm referenza għalih fl-ewwel paragrafu, l-ishma ta’ l-Istati Membri l-oħra jistgħu jiġu miżjuda bi proporzjon mas-sehem tagħhom.
L-Artikolu 4
1. L-Istati Membri għandhom jipprovdu lill-Kummissjoni, flimkien mal-programmi tagħhom, dokumenti li jispeċifikaw kif il-programmi għandhom ikunu ssorveljati. Il-verifiki ta' l-issorveljar għandhom ikunu ddisenjati sabiex jivverifikaw il-konformità mat-termini li permezz tagħhom tingħata l-għajnuna taħt il-programmi nazzjonali. Dawn għandhom jikkonsistu kemm f’miżuri amministrattivi kif ukoll f’verifiki fuq il-post.
2. L-Istati Membri għandhom jikkomunikaw lejn il-Kummissjoni il-lista ta’ miżuri inklużi fil-programmi operazzjonali nazzjonali permezz ta' l-Oġġettivi 1, 5(b) u 6, qabel id-data stabbilita fl-Artikolu 2.
L-Artikolu 5
Ir-rata ta’ kambju agrikola li għandha tkun applikata għall-ammont li hemm referenza għalih fl-Artikolu 3 għandha tkun ir-rata fis-seħħ fl-1 ta’ Settembru tas-sena li fiha l-programm ikun innotifikat.
L-Artikolu 6
L-istudji li hemm referenza għalihom fl-Artikolu 2 tar-Regolament (KE) Nru 1221/97 għandhom ikopru l-punti indikati fl-Anness II ta’ dan ir-Regolament.
L-Artikolu 7
Dan ir-Regolament għandu jidħol fis-seħħ fit-tielet ġurnata wara l-publikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jkun jorbot fl-intier tiegħu u direttament applikabbli fl-Istati Membri kollha.
Magħmul fi Brussel, 20 ta’ Novembru 1997.